Cuneiform Tablet CCT 1 45 (BM 113261)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
ib-ni-{d}IŠKUR a-na šu-be-lim ša-at-ì-lí ù a-ni-za-lá iṣ-ba-at-ni-a-tí-ma um-ma ib-ni-a-IŠKUR a-na šu-bé-lim ša-at-ì-lí ù a-ni-za-lá-ma a-bu-ku-nu ša-zu-uz-tí a-bi-a i-zi-iz ù KÙ.BABBAR a-ṣé-ri-šu ú-šé-ba-lam-ma a-na DAM.GÀR a-bi-a ú-ša-qal-ma ù ṭup-pì-šu ḫa-ru-mu-tim ú-šé-ṣa-a-ma iš-tí-šu i-ba-ší-ú ù qar-dum-{d}IŠKUR a-ḫi-i ta-ḫi-ra-ma lu ṭup-pu ša a-bi-a lu ṭup-pu ša a-ḫi-a lu ta-ma-lá-kam lu ḫu-ur-ší-a-nam ku-nu-ki-šu ša a-ḫi-a i-na bé-tí-ku-nu e-zi-ib DUMU me-tim a-na-ku lá tù-na-ḫa-ni IGI a-ni-ú-tim-ma ik-ra-ni ú-ul kà-i-na-ni šu-bé-lúm ša-at-ì-lí ù a-ni-za-lá ib-ni-{d}IM e-pu-lu um-ma šu-bé-lúm ša-at-ì-lí ù a-ni-za-lá-ma a-na ib-ni-{d}IŠKUR-ma me-er-ú me-tim né-nu ṭup-pá-am ša 6 ma-na 5 GÍN KÙ.BABBAR ša šu-mì DAM.GÀR-ri-im lá-áp-tù a-bu-ni e-zi-ib-ni-a-tí a-na ṭup-pì-im šu-a-tí ni-iṣ-ba-at-kà um-ma a-ta-ma a-bi₄-i a-na a-bi₄-ku-nu KÙ.BABBAR ú-šé-bi₄-lam lu a-šu-mì ṭup-pì-im a-nim a-bu-ka a-na a-bi-ni ú-šé-bi-lam lu ṭup-pì a-bu-kà lu a-ḫu-kà a-na na-áb-ší-im e-zi-bu šé-li-a-ma mì-nam ni-qá-bi₄ me-er-ú me-tim né-nu lá tù-na-aḫ-ni-a-tí ù KÙ.BABBAR 1 GÍN lá tù-ša-ag-ma-ar-ni-a-tí lu a-ni-ú-tum-ma ša pì-e šé-li-a-ma mì-nam ni-qá-bi₄ a-na a-wa-tim a-ni-a-tim kà-ru-um kà-ni-ìš i-dí-ni-a-tí-ma IGI GÍR ša a-šur ší-bu-tí-ni ni-dí-in IGI a-bu-ša-lim IGI ku-ra IGI a-šur-e-nam